Exporturile Chinei în Rusia au crescut cu 12,5% în primele două luni ale anului
Exporturile în dolari ale Chinei în Rusia au crescut cu 12,5% în perioada ianuarie-februarie 2024, comparativ cu perioada similară a anului trecut, în timp ce importurile au crescut cu 6,7%, arată datele oficiale publicate joi de Administraţia vamală chineză, transmite Reuters, citată de Agerpres.
Conform cifrelor oficiale, schimburile comerciale bilaterale dintre China şi Rusia au ajuns la 37 de miliarde de dolari, într-un moment în care Beijingul caută noi domenii de cooperare cu Moscova. Administraţia vamală chineză a precizat că a decis să publice datele combinate pentru lunile ianuarie şi februarie pentru a diminua perturbările provocate de faptul că în 2024 Anul Nou lunar a fost sărbătorit în luna februarie.
În yuani, exporturile Chinei în Rusia au crescut cu 15,5% iar importurile au crescut cu 9,9% în lunile ianuarie-februarie. Oficiali din Ministerul rus de Finanţe au discutat cu omologii lor chinezi despre posibilitatea de a contracta împrumuturi în yuani, însă deocamdată nu a fost luat o decizie, declara la finele lunii trecute ministrul rus al Finanţelor, Anton Siluanov. Acesta a adăugat că Moscova este gata să înceapă să testeze plăţile în monede digitale către China sau alte ţări din Uniunea Economică Eurasiatică.
Joi, ministrul chinez al Afacerilor Externe, Wang Yi, a spus şi el că ţara sa este dispusă să lucreze cu Rusia pentru a găsi noi domenii de cooperare şi a consolida prietenia. În 2023, schimburile comerciale bilaterale dintre China şi Rusia au atins un nivel record de 240 miliarde de dolari.
În paralel, datele oficiale publicate joi de autorităţile de la Beijing arată că în primele două luni ale acestui an ritmul de creştere a exporturilor şi importurilor Chinei a depăşit aşteptările analiştilor, un semn de revenire a comerţului mondial şi o veste bună pentru liderii chinezi, vând în vedere că evoluţia slabă a sectorului manufacturier a constituit o frână pentru economia chineză.
Administraţia vamală chineză a informat, joi, că în primele două luni exporturile au crescut cu 7,1% în ritm anual, cu mult peste avansul de 1,9% prognozat de analiştii intervievaţi de Reuters. De asemenea, importurile chineze au crescut cu 3,5%, dublu faţă de prognoza de creştere de 1,5% a analiştilor. În aceste condiţii, balanţa comercială a Chinei în primele două luni ale anului a afişat un surplus de 125,16 miliarde de dolari, cu mult peste prognoza de 103,7 miliarde de dolari.
Premierul chinez Li Qiang a anunţat joi o ţintă ambiţioasă de creştere economică în 2024, de aproximativ 5%, şi a promis că va transforma modelul de dezvoltare al ţării, care în prezent se bazează preponderent pe exportul de bunuri şi supracapacităţi industriale.
În 2023, economia chineză a înregistrat una dintre cele mai slabe performanţe (creştere de 5,2%) după anii 1990, a doua economie a lumii având dificultăţi în a demara după trei ani de închidere legată de Covid. Autorităţile de la Beijing au respins ideea unui amplu plan de relansare, de teamă că asta va pune în dificultate finanţele publice. Analiştii nu se aşteaptă la o schimbare în acest an.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank